Page:Ludus Coventriae (1841).djvu/112

 This is Goddys owyn byddyng, That alle kynsmen of Davyd the kyng, To the temple xul brynge here du offryng, With whyte ȝardys in ther honde.

Loke wele what tyme thei offere there, Alle here ȝardys in thin hand thou take, Take hede whose ȝerde doth blome and bere, And he xal be the maydenys make.

Episcopus. I thank the, Lord, with mylde chere, Thi wurde xal I werkyn withowtyn wrake; I xal send for hem, bothyn fere and nere; To werke thi wyl I undyrtake: Anon it xal be do. Herk, masangere, thou wend thi way, Davyd kynsmen, as I the say, Byd hem come offyr this same day, And brynge whyte ȝardys also.

Nuncius. Oy! al maner men takyth to me tent, That be owgth of kynrede to David the kyng; My lord the busshop hath for ȝow sent, To the temple that ȝe come with ȝour offryng. He chargight that ȝe hast ȝow, for he is redy bent, ȝow to receyve at ȝour comyng; He byddeth ȝow fferthermore in handys that ȝe hent, A fayre white ȝerde everyche of ȝow ȝe bryng, In hyght. Tary not, I pray ȝow; My lord, as I say ȝow, Now to receyve so         Is fulle redy dyght.

Joseph. In great labore my lyff I lede, Myn ocupasyon lyth in many place,